सबथोक ठीक छैन इटाली टिममा
इटाली युरोको नकआउट चरणमा त पुगिसकेको छ तर डिफेन्डिङ च्याम्पियनको टिमभित्र सबथोक भने ठिकठाक छैन । टिमलाई खुसी हुने बहाना मिलिरहेको छैन । माटिया जाकाग्नीले क्रोएसियाविरुद्ध खेलको अन्त्यतिर गरेको गोलमा इटाली अन्तिम १६ मा पुगेको हो । लुसियानो स्पालेटीको टिमले शनिबार बर्लिनमा हुने खेलमा स्विट्रल्यान्डको सामना गर्नेछ । त्यसअघि इटालीले चार दिनको आराम पाउनेछ । 
लाइप्जिग — इटाली युरोको नकआउट चरणमा त पुगिसकेको छ तर डिफेन्डिङ च्याम्पियनको टिमभित्र सबथोक भने ठिकठाक छैन । टिमलाई खुसी हुने बहाना मिलिरहेको छैन । माटिया जाकाग्नीले क्रोएसियाविरुद्ध खेलको अन्त्यतिर गरेको गोलमा इटाली अन्तिम १६ मा पुगेको हो । लुसियानो स्पालेटीको टिमले शनिबार बर्लिनमा हुने खेलमा स्विट्रल्यान्डको सामना गर्नेछ । त्यसअघि इटालीले चार दिनको आराम पाउनेछ । यसबीच इटालीसामु अवसर हुनेछ, स्पेनको पछाडि किन रह्यो र यो दूरी किन ५ अंकको रह्यो ? स्पालेटीको विशेषता भन्नु नै आक्रामक फुटबल रहेको छ, तर इटालीको अहिलेको टिमले त्यसको छेउछाउ पनि खेलिरहेका छैन । क्रोएसियाविरुद्धको खेल पनि त्यस अर्थमा निराशाजनक नै रह्यो । माटियाको गोलमा इटाली क्रोएसियालाई १–१ को बराबरीमा रोक्न सफल रह्यो । सम्भवतः स्पेनको प्रदर्शनमा इटालीलाई सिक्ने अवसर पनि मिल्नेछ । ‘जतिबेलासम्म फुटबलमा मौका सिर्जना गरिन्न, गोल हुने सम्भावना नै हुन्न । हामीले जित्नेबारे त सोचिरह्यौं, तर साँच्चै जित आउने छ भनेर विश्वास गर्न सकेनौं । मलाई हाम्रा खेलाडीबाट अझ धेरै अपेक्षा छ, किनभने उनीहरू यसका लागि सक्षम छन् ।’ माटियाको गोल लगभग खेलको अन्तिम प्रहारजस्तै थियो । यसले टिममा ठीक त्यही बेला अपार खुसी भने फर्काएको थियो । नत्र डर उत्पन्न भइसकेको थियो, कतै टिम प्रतियोगिताबाट बाहिरिने त होइन ? अर्कोतर्फ क्रोएसिया लगभग बाहिरिएको स्थितिमा छ । नत्र लुका मोड्रिचको गोलमा अग्रता लिएको क्रोएसियाले एक अर्को अविश्वसनीय प्रदर्शन गर्ने स्थिति तयार थियो । मोड्रिचले नवौं मिनेटमा गोल गरेका थिए । यसक्रममा उनी युरोमा गोल गर्ने सबैभन्दा पाका खेलाडी पनि बने । खेलका बेला उनी ३८ वर्ष २ सय ८९ दिनका थिए । उनले युरोमा अस्ट्रियाका इभान भास्टिकको नाममा रहेको पाका गोलकर्ताको कीर्तिमान उछिनेका हुन् । मोड्रिचले खेलपछि भने, ‘यस्तो स्थितिमा जितबाट वञ्चित हुनुको दुःख शब्दमा बयान गर्न सकिन्न ।’ क्रोएसियाली प्रशिक्षक ज्लाट्को डालिचले भने जसरी खेलको अन्त्यमा अतिरिक्त समय थपियो, त्यसलाई स्वीकार गर्न सकिन्न । उनको भनाइ थियो, यो वाहियात नै हो । उनले दोस्रो हाफमा ८ मिनेट थप्नु वास्तवमै गलत रहेको दाबी गरे । यस्तो धेरै मिनेट प्रायः फुटबलका साना टिमविरुद्ध नै थप्ने गरेको आरोप पनि लगाए ।